text: আবুল বরকত স্মৃতি জাদুঘর বাংলাদেশের ঢাকা জেলার পলাশীতে জহুরুল হক হলের ভেতরে অবস্থিত। ২০১২ সালের ১২ মার্চ জহুরুল হক হলের ভেতরে 
  ঢাকা বিশ্ববিদ্যালয়ের রাষ্ট্রবিজ্ঞান বিভাগের ছাত্র আবুল বরকত নামে এই স্মৃতি জাদুঘর ও সংগ্রহশালার উদ্বোধন করেন ভাষাসৈনিক ও সাবেক তত্ত্বাবধায়ক সরকারের প্রধান উপদেষ্টা বিচারপতি হাবিবুর রহমান।
  
  বর্ণনা
  ১৯২৮ সালে জন্ম নেয়া বরকত ১৯৪৮ সালে ঢাকা বিশ্ববিদ্যালয় এর রাষ্ট্রবিজ্ঞানে ভর্তি হয়। ১৯৫১ সালে তিনি স্নাতক ডিগ্রি অর্জন করেন। ১৯৫২ সালের একশে ফেব্রুয়ারি পাকিস্তানি পুলিশের গুলিতে তিনি শহীদ হন। আবুল বরকত স্মৃতি জাদুঘর পলাশীর মোড়ে জহুরুল হক হলে অবস্থিত। হলের পেছনের প্রবেশদ্বার দিয়ে ঢুকে হাতের বাম দিকে জাদুঘরটি পাওয়া যাবে। জাদুঘরে বরকতের ব্যক্তিগত ছবি, চিঠি, ব্যবহৃত জিনিসপত্র, মরণোত্তর একুশে পদক, বিশ্ববিদ্যালয়ের সনদ ছাড়াও ভাষা আন্দোলনের নানা সংগ্রহ আছে।। দ্বিতীয় তলায় একটি পাঠাগার আছে যেখানে মুক্তিযুদ্ধ ও ভাষা আন্দোলনের ওপর বাংলাদেশে প্রকাশিত দলিল ও বইপত্র রক্ষিত আছে। দর্শনার্থীগণ রবি থেকে বৃহস্পতিবার সকাল ১০টা থেকে বিকেল ৪টার মধ্যে জাদুঘর ঘুরে দেখতে পারবেন।
  
  সংগ্রহ
  স্মৃতিফলক পার হয়ে ভেতরে ঢোকার পরে দেয়ালে বিশাল ক্যানভাসে আঁকা ভাষা আন্দোলনের ইতিহাস, ‘রাষ্ট্রভাষা বাংলা চাই’ দাবিতে ছাত্রদের মিছিল। মিছিলে সরকারি বাহিনীর গুলিবর্ষণ। গুলিতে শহীদ ও তাদের স্মরণে প্রথম শহীদ মিনার এবং তারপর কেন্দ্রীয় শহীদ মিনার, শ্রদ্ধাঞ্জলি ও প্রভাতফেরি। ডান পাশে নিদর্শন ও আলোকচিত্র। নিদর্শনের মধ্যে রয়েছে ভাষাশহীদ আবুল বরকতের ব্যবহৃত একটি খেলনা, তিনটি কাপ-পিরিচ, বাবাকে লেখা বরকতের তিনটি চিঠি, বরকতের ডিগ্রির সনদ। সংগ্রহশালায় রাষ্ট্রভাষা বাংলার দাবিতে ১৯৪৮ সালের ১১ মার্চের ছাত্র আন্দোলন থেকে শুরু করে ১৯৫২ সালের আন্দোলন, ২১ ফেব্রুয়ারি বরকতের কবরে তার বাবা-মায়ের শ্রদ্ধাঞ্জলি, ঢাকা বিশ্ববিদ্যালয়ের ছাত্রীদের প্রভাতফেরি, মাওলানা ভাসানী ও বঙ্গবন্ধু শেখ মুজিবুর রহমানের প্রভাতফেরির ছবি, একুশের গানসহ নানা ঘটনার আলোকচিত্র রয়েছে।
  
  তথ্যসূত্র 
  
  বিষয়শ্রেণী:২০১২-এ স্থাপিত
  বিষয়শ্রেণী:ঢাকা বিভাগের জাদুঘর
  বিষয়শ্রেণী:বাংলাদেশের স্মৃতি জাদুঘর
title: আবুল বরকত স্মৃতি জাদুঘর